Ferdinand von Schirach

Ferdinand von Schirach (født i 1964) er en tysk jurist og skjønnlitterær forfatter. Han skriver vesentlig i kriminallitteratursjangeren, og roses for høy litterær kvalitet. Han ga ut sine første noveller i 2009, året før han fylte femti. Han ble raskt en av Tysklands mest populære forfattere.

Om forfatterskapet 
Bøkene hans har blitt oversatt til over 35 ulike språk og fått svært høye opplagstall over hele verden. Dette har gitt ham posisjonen som «en av tysk litteraturs internasjonale stjerner». Flere av bøkene hans er også oversatt til norsk, og har som regel fått svært begeistrede omtaler av norske anmeldere. Et unntak har vært romanen Tabu, som fikk mer lunken mottagelse av norske anmeldere. Dagbladets anmelder Cathrine Kröger skrev likevel: «Den er ikke av hans beste utgivelser, von Schirach synes å kle kortformatet best. Men den likevel langt over snittet av det som utgis av krimfortellinger nå til dags.» Ingvar Ambjørnsen anmeldte boken for VG, og skrev: «Gode forfattere må av og til tåle å bli sammenlignet med seg selv, og denne gangen blir Ferdinand von Schirach stående litt i skyggen av tidligere bragder.»

Ferdinand von Schirach har også skrevet dramatikk for teater. Flere av fortellingene hans har blitt filmatisert.

Motivkrets 
von Schirach bruker sine kunnskaper og erfaringer som forsvarsadvokat til å gi troverdige og innsiktsfulle beskrivelser av aktørene og prosessene i straffesakskjeden i Tyskland. Utgivelsene hans problematiserer gjerne spørsmål om skyld og straff, og utfordrer leseren til å se etter nyanser i stedet for å tolke det ytre handlingsforløpet som rene sort/hvitt-betraktninger om gjerningspersonenes straffeskyld.

Ferdinand von Schirach er selv sønnesønn av krigsforbryteren Baldur von Schirach, og blant annet kortromanen Collini-saken kan man forstå som et oppgjør med krigsforbrytelsene som farfaren var delaktig i før og under andre verdenskrig.

Bibliografi 

 2009: Verbrechen (noveller) – oversatt til norsk av Sverre Dahl: Forbrytelser (2012), Gyldendal
 2010: Schuld (roman) – oversatt til norsk av Sverre Dahl: Skyld (2012), Gyldendal
 2011: Der Fall Collini (kortroman) – oversatt til norsk av Sverre Dahl: Collini-saken (2013), Gyldendal
 2013: Tabu (roman) – oversatt til norsk av Sverre Dahl: Tabu (2014), Gyldendal
 2014: Die Würde ist antastbar
 2015: Terror (skuespill)
 2017: Die Herzlichkeit der Vernunft
 2018: Strafe – oversatt til norsk av Sverre Dahl: Straff (2019), Gyldendal
 2019: Kaffee und Zigaretten (erindringer og essays) – oversatt til norsk av Sverre Dahl: Kaffe og sigaretter (2020), Gyldendal
 2020: Trotzdem
 2020: Gott (skuespill)
 2021: Jeder Mensch

Filmatiseringer 

 2012: Glück (film) – regissert av Doris Dörrie
 2013: Verbrechen nach Ferdinand von Schirach (mini-TV-serie) – filmatisering av seks av novellene fra samlingen Verbrechen
 2014–2019: Schuld (TV-serie)
 2016: Terror – Ihr Urteil (TV-film)
 2016: Der weiße Äthiopier (TV-film)
 2018: Asphaltgorillas (film) – regissert av Detlev Buck
 2019: Der Fall Collini (film) – regissert av Marco Kreuzpaintner
 2020: GOTT von Ferdinand von Schirach (TV-film)
 2021: Feinde (TV-film), samt Ferdinand von Schirach: Feinde (dokumentar om saken og tilblivelsen av filmen)
 2021: Glauben (mini-TV-serie)

Referanser 

Tyske jurister
Tyske forfattere